ΓΡΑΠΤΗ ΕΡΩΤΗΣΗ E-1400/96 υποβολή: Susan Waddington (PSE) προς την Επιτροπή (6 Iουνίου 1996)

Θέμα: Τετάρτη Παγκόσμια Διάσκεψη των Ηνωμένων Εθνών για τις Γυναίκες - Πλατφόρμα δράσεως

Μετά τη συμφωνία σχετικά με την «πλατφόρμα δράσεως» που επετεύχθη από την Τετάρτη Παγκόσμια Διάσκεψη των Ηνωμένων Εθνών για τις Γυναίκες στον Σεπτέμβριο 1995 σε ποιές ενέργειες έχει προβεί η Επιτροπή για να βοηθήσει τα κράτη μέλη κατά την υλοποίησή της και ποία περαιτέρω δράση θεωρεί ότι απαιτείται τόσο στο ευρωπαϊκό όσο και στο επίπεδο των κρατών μελών για να εξασφαλισθεί η πλήρης υλοποίησή της λαμβάνοντας υπόψη την αρνητική δράση των κρατών μελών, όπως το ότι το Συμβούλιο μείωσε στο ήμισυ τον προϋπολογισμό για το Τέταρτο Μεσοπρόθεσμο Κοινοτικό Πρόγραμμα Δράσεως για την Παροχή Ίσων Ευκαιριών σε Άνδρες και Γυναίκες;

Απάντηση του κ. Flynn εξ ονόματος της Επιτροπής (30 Ιουλίου 1996)

Μετά την τέταρτη παγκόσμια διάσκεψη για τις γυναίκες, που έγινε στο Πεκίνο το Σεπτέμβριο του 1995, ανελήφθησαν σε κοινοτικό επίπεδο ορισμένες πρωτοβουλίες με στόχο την εφαρμογή της πλατφόρμας δράσης του Πεκίνου.

Η απόφαση του Συμβουλίου που αφορά ένα μεσοπρόθεσμο πρόγραμμα κοινοτικής δράσης για την ισότητα των ευκαιριών μεταξύ ανδρών και γυναικών (1996-2000) ((Απόφαση 95/593/ΕΚ - ΕΕ L 335/37 της 30.12.1995. )) καλύπτει ορισμένους από τους στρατηγικούς στόχους που περιλαμβάνονται στην πλατφόρμα δράσης, και έχει τους εξής στόχους: να προωθήσει την ένταξη της ισότητας των ευκαιριών γυναικών και ανδρών σε όλες τις πολιτικές και τις δραστηριότητες 7 να κινητοποιήσει όλους τους συντελεστές της οικονομικής και της κοινωνικής ζωής για την επίτευξη της ισότητας των ευκαιριών γυναικών και ανδρών 7 να προωθήσει την ισότητα ανδρών και γυναικών σε μια μεταβαλλόμενη οικονομία, ιδίως στους τομείς της εκπαίδευσης, της επαγγελματικής κατάρτισης και της αγοράς εργασίας 7 να συνδυάσει την επαγγελματική και την οικογενειακή ζωή 7 να προωθήσει την ισόρροπη συμμετοχή των φύλων στη διαδικασία λήψης αποφάσεων 7 και να δημιουργήσει καταλληλότερες συνθήκες για την άσκηση των δικαιωμάτων της ισότητας.

Η Επιτροπή, με ανακοίνωση ((COM (95) 423 τελικό της 18.9.1995. )) σχετικά με την ένταξη θεμάτων που αφορούν τα δύο φύλα στη συνεργασία για την ανάπτυξη, πρότεινε ορισμένες συστάσεις για την ενίσχυση της ένταξης των θεμάτων που αφορούν τα δύο φύλα στην ανάπτυξη, σύμφωνα με την προσέγγιση της πλατφόρμας του Πεκίνου. Ένα ψήφισμα ((Εγκρίθηκε στις 20 Δεκεμβρίου 1995 - δεν έχει ακόμη δημοσιευθεί στην ΕΕ. )) του Συμβουλίου και των κρατών μελών επαναλαμβάνει την ανάλυση και τις συστάσεις της ανακοίνωσης, «μεταφέροντας στον τομέα της συνεργασίας για την ανάπτυξη τις πολιτικές δεσμεύσεις που ανελήφθησαν στην τέταρτη παγκόσμια διάσκεψη για τις γυναίκες». Επίσης, ορίζει κατευθυντήριες γραμμές για μια κοινή πολιτική της Επιτροπής και των κρατών μελών, με βάση την ανακοίνωση. Η επιτευχθείσα πρόοδος θα εξετασθεί κατά τη συνεδρίαση των γενικών διευθυντών των οργανισμών ανάπτυξης, από την Επιτροπή και τα κράτη μέλη στα τέλη του 1996, και από το Συμβούλιο το 1997.

Μια πρόταση σύστασης του Συμβουλίου σχετικά με την ισόρροπη συμμετοχή γυναικών και ανδρών στη λήψη αποφάσεων ((COM (95) 593 τελικό της 29.11.1995. )) καλεί τα κράτη μέλη να εφαρμόσουν μια ολοκληρωμένη και εντεταγμένη στρατηγική για την προώθηση της ισόρροπης εκπροσώπησης γυναικών και ανδρών σε θέσεις ισχύος, επιρροής και λήψης αποφάσεων, και για την ανάπτυξη ή τη θέσπιση των κατάλληλων νομοθετικών ή κανονιστικών μέτρων ή κινήτρων για την επίτευξη του στόχου αυτού.

Η ανακοίνωση της Επιτροπής «Η Ευρωπαϊκή Ένωση και οι εξωτερικές όψεις της πολιτικής για τα δικαιώματα του ανθρώπου: Από τη Ρώμη στο Μάαστριχτ και επέκεινα» ((COM (95) 567 τελικό της 22.11.1995. )) αναγνωρίζει την αρχή ότι τα θεμελιώδη δικαιώματα των γυναικών και των κοριτσιών αποτελούν αναπόσπαστο, ενιαίο και αδιαίρετο τμήμα των γενικών ανθρώπινων δικαιωμάτων. Η εν λόγω ανακοίνωση περιλαμβάνει επανειλημμένες αναφορές στα ανθρώπινα δικαιώματα της γυναίκας.

Ένα ψήφισμα του Συμβουλίου σχετικά με την εικόνα της γυναίκας και του άνδρα στη διαφήμιση και τα μέσα ενημέρωσης ((Ψήφισμα 95/C 296/06 της 5ης Οκτωβρίου 1995 - ΕΕ C 296/15 της 10.11.1995. )) καλεί τα κράτη μέλη και τους λοιπούς φορείς, σύμφωνα με τους εθνικούς τους συνταγματικούς κανόνες, προσεγγίσεις και πρακτικές, να προωθήσουν μια πολύμορφη και ρεαλιστική εικόνα των προσόντων και του δυναμικού των γυναικών και των ανδρών στην κοινωνία, και να αναλάβουν την κατάλληλη δράση με στόχο τη διάδοση της εικόνας αυτής.

Η ανακοίνωση της Επιτροπής για την ενσωμάτωση της ισότητας των ευκαιριών μεταξύ γυναικών και ανδρών στο σύνολο των κοινοτικών πολιτικών και στόχων ((COM (96) 67 τελικό της 21.2.1996. )) αποτελεί μια πρώτη ανταπόκριση για την επίτευξη του στόχου ολοκλήρωσης (mainstreaming) της πλατφόρμας του Πεκίνου. Περιλαμβάνει μια έρευνα των πρωτοβουλιών τις οποίες αναλαμβάνει η Επιτροπή για την προώθηση της ισότητας των ευκαιριών και τη συμπερίληψη της διάστασης του φύλου στις σχετικές κοινοτικές πολιτικές και προγράμματα, και προτείνει μερικές στρατηγικές για το μέλλον. Η παρακολούθηση της ανακοίνωσης αυτής θα εξασφαλιστεί από τη διυπηρεσιακή ομάδα της Επιτροπής που είναι αρμόδια για την ισότητα.

Στις 3 Ιουνίου 1996 εγκρίθηκε οδηγία του Συμβουλίου για τη συμφωνία πλαίσιο σχετικά με τη γονική άδεια που συνάφθηκε μεταξύ των UNICE, CEEP και ETUC ((EE L 145, 19.6.1996, 4. )). Ο σκοπός της συμφωνίας μεταξύ των τριών αυτών οργανώσεων είναι να εξασφαλίζεται, για τους εργαζομένους των κρατών μελών, ανεξαρτήτως φύλου, ελάχιστη γονική άδεια τριών μηνών άνευ αποδοχών. Επιπλέον, προβλέπεται η χορήγηση στους εργαζομένους άδειας λόγω «ανωτέρας βίας» για επείγοντες οικογενειακούς λόγους. Είναι η πρώτη φορά που μια συμφωνία των κοινωνικών εταίρων σε ευρωπαϊκό επίπεδο υποβάλλεται προς έγκριση στο Συμβούλιο.

Αρχίζοντας από το 1996, η Επιτροπή θα δημοσιεύει ετήσιες εκθέσεις για την ισότητα, στις οποίες θα εξετάζονται οι εξελίξεις σε θέματα ισότητας σε επίπεδο κρατών μελών και Κοινότητας. Οι εκθέσεις αυτές θα αποτελούν όργανο παρακολούθησης των πολιτικών για την ισότητα. Η έκθεση του 1996 θα περιλαμβάνει κεφάλαιο αφιερωμένο στην τέταρτη παγκόσμια διάσκεψη, στο οποίο θα αναλύεται ο ρόλος της Κοινότητας στη συνολική διαδικασία του Πεκίνου.

Στη διάρκεια των προηγούμενων εβδομάδων, η Επιτροπή ανέλαβε νέες πρωτοβουλίες στον τομέα της ισότητας των φύλων. Ενέκρινε μια νέα πρόταση οδηγίας για το βάρος της απόδειξης σε περίπτωση διακρίσεων λόγω του φύλου, ξεκίνησε διαβουλεύσεις με τους κοινωνικούς εταίρους για το πρόβλημα της σεξουαλικής παρενόχλησης στην εργασία και υιοθέτησε κώδικα ορθής πρακτικής (που απευθύνεται στους εργοδότες και στους κοινωνικούς εταίρους γενικά) στο θέμα της ίσης αμοιβής για εργασία ίσης αξίας.